Serwies - Wikipedia
Hierdie artikel handel oor die taal. Vir die etniese groep, sien Serwiërs.
Serwies (Serwiese Cyrillies: српски, Latyns: srpski, [sr̩̂pskiː]) is 'n taal binne die Slawiese tak van die Indo-Europese taalfamilie. Saam met Sloweens, Kroaties, Masedonies, Bosnies, Montenegryns en Bulgaars word dit by die Suid-Slawiese taalgroep gereken. Serwies was vroeër (as Serwo-Kroaties) saam met Sloweens en Masedonies die ampstale van die voormalige Joego-Slawië.
Gepraat in: Serwië
Totale sprekers: 12 miljoen
Amptelike taal in: Serwië
Gereguleer deur: Raad vir Standaardisering van die Serwiese taal
██ Lande met Serwies as amptelike taal ██ Lande met Serwies as erkende minderheidstaal
Die Serwiese Cyrilliese alfabet
Serwies is tans die ampstaal van Serwië waar dit deur sowat 6,2 miljoen mense as moedertaal gepraat word. 'n Verdere twee miljoen sprekers word in Bosnië en Herzegowina, Montenegro, Kroasië, Kosowo en Noord-Masedonië aangetref. Die taalkennis van sowat 3,5 miljoen Serwiese emigrante in Wes-Europa, Australië, Kanada en die Verenigde State varieer.
Volgens die Serwiese grondwet van November 2006 word Serwies amptelik volgens die Cyrilliese alfabet geskryf, alhoewel in die alledaagse lewe en in die media dikwels ook die Latynse alfabet gebruik word.
Op grond van grammatikale en semantiese kriteria word na Serwies, Kroaties en Bosnies dikwels as nasionale variëteite van 'n gemeenskaplike taal, Serwo-Kroaties, verwys. Alhoewel hierdie klassifikasie omstrede is, is al drie tale tot 'n groot mate onderling verstaanbaar.
In Montenegro word die ampstaal amptelik Montenegryns genoem en kan in beide die Cyrilliese en die Latynse alfabet geskryf word. Die verskille tussen Montenegryns en Serwies is egter minimal.
↑ Waarvan 6,62 miljoen in Serwië sonder Kosowo (88% van die totale bevolking), 1,49 miljoen in Bosnië en Herzegowina (37,1%), 400 000 in Montenegro (60%), 133 000 in Kosowo en 45 000 in Kroasië (sonder vlugtelinge), moontlik een miljoen in die Serwiese diaspora. Statistieke vir 2006, Encyclopedia of Language and Linguistics, 2de uitgawe
Wikimedia Commons het meer media in die kategorie Serwies.
Wikiwoordeboek het 'n inskrywing vir Serwies.
Sien gerus Wikipedia se uitgawe in Serwies
Ontsluit van "https://af.wikipedia.org/w/index.php?title=Serwies&oldid=1929115"